**Radek Bonk** (s. 9. tammikuuta 1976 Krnov, Tšekkoslovakia) on tšekkiläinen ammattilaisuransa päättänyt jääkiekkoilija. Hän pelasi urallaan 13 kautta ja vajaa 1000 ottelua NHL-liigassa.

Ura
---

Bonk aloitti pelaamisensa juniorina Tšekkoslovakian nuorten sarjassa HC Opavan ja HC Zlínin juniorijoukkueissa. Kaudella 1992–1993 hän nousi Zlínin pääsarjassa pelanneeseen kokoonpanoon. Seuraavaksi vuodeksi Bonk siirtyi pelaamaan Pohjois-Amerikkaan IHL-liigaan Las Vegas Thunderiin. Ensimmäisellä kaudellaan Bonk osoitti pystyvänsä pelaamaan amerikkalaisella tyylillä ja teki loistavat tehot liigassa. Hänet valittiin myös IHL:n kauden tulokkaaksi. Kykyjenetsijät noteerasivat tämän ja Ottawa Senators varasi lupauksena pidetyn Bonkin NHL:ään kolmantena vuoden 1994 varaustilaisuudessa.

Kausi 1994–1995 alkoi lakolla, joten Bonk jatkoi Las Vegasissa kunnes kausi alkoi tammikuussa. NHL-ura alkoi heti ensimmäillä maalilla ensimmäisessä ottelussa, mutta muuten tulokaskausi oli heikko. Kauden 1999–2000 Bonk aloitti Tšekissä HC Moeller Pardubicessa, jossa hän pelasi kolme ottelua ennen kuin uusi sopimus Ottawan kanssa syntyi.

Kyseinen kausi oli Bonkin läpimurtokausi. Hän sai tuolloin nuoren Marian Hossan rinnalleen ja myöhemmin Daniel Alfredssonin liityttyä ketjuun, heistä tuli Ottawan ykköskentällinen. Bonk pelasi tärkeää roolia Ottawan tavoitellessa Stanley Cupia 2000-luvun alussa, mutta epäonnistumisien myötä joukkuetta alettiin uusia, ja myös Bonk myytiin Los Angeles Kingsiin kauden 2003–2004 päätteeksi. Kings myi Bonkin heti eteenpäin Montreal Canadiensiin mukanaan Mathieu Garon ja Cristobal Huet.

NHL:n työsulkukaudeksi Bonk palasi kotimaahansa ja pelasi HC Ocelaři Třinecissä ja kasvattajaseurassaan HC Zlínissä. Kaudet 2005–2006 ja 2006–2007 hän pelasi Montrealissa ilman kummoisia tehoja, minkä jälkeen hän jäi vapaaksi agentiksi. Bonk solmi kahden vuoden sopimuksen Nashville Predatorsin kanssa kesällä 2007. minkä loputtua hän jäi jälleen vapaaksi agentiksi.

Kaudeksi 2009–2010 Bonk siirtyi Venäjälle KHL-liigaan Lokomotiv Jaroslavlin joukkueeseen. Hän viihtyi Jaroslavlissa vain seitsemän ottelun verran, ja palasi takaisin Tšekkiin HC Ocelaři Třineciin. Bonk edusti HC Ocelaři Třineciä neljä kautta, kunnes hän ilmoitti lopettavansa pelaajauransa.

Perhe
-----

Radekin poika Oliver Bonk pelaa OHL-liigan London Knightsissa.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Radek Bonk**.
* Radek Bonk The Internet Hockey Databasessa (englanniksi)

### Viitteet

1. 1 2 3  Legends of Hockey - Radek Bonk HHOF. Viitattu 18.5.2009. (englanniksi)
2. ↑  Radek Bonk - www.jatkoaika.com Jatkoaika.com. Viitattu 18.5.2009.
3. ↑  Predators sign free agents Bonk, de Vries Nashville Predators.  Arkistoitu 28.6.2009. Viitattu 18.5.2009. (englanniksi)
4. ↑  Nashville Predators free agent Radek Bonk to sign with KHL team On the Forecheck.  Arkistoitu 12.12.2009. Viitattu 2.12.2009. (englanniksi)
5. ↑  Ex-Predator Radek Bonk neu in Trinec eishockeynews.de. Viitattu 2.12.2009. (saksaksi)[vanhentunut linkki]
6. ↑  Radek Bonk calls it a career NBC Sport. Viitattu 21.6.2015. (englanniksi)
7. ↑  Oliver Bonk Elite Prospects:  Everysport Media Group AB. Viitattu 14.1.2023. (englanniksi)